Littera de quittatione cujusdam badiernae. Ego P[etrus ?], prior Ledonis, et ego B[ernardus], decanus Ledonensis, notum facimus universis praesens scriptum inspecturis quod de calumpnia quam Remondus Rapina et Johannes Curtex et Amandria, uxor ejus, cum filiis et filiabus suis faciebant domui Balernae super medietatem badiernae Balernae, compositum et cum bona pace reformatum fuit ita quod jam dicti calumpniatores praefatam calumpniam jam dictae domui penitus adquittaverunt. Et quicquid habebant in praenominata badierna Deo et beatae Mariae Balernae in remedio animarum suarum et suorum antecessorum in elemosinam dederunt et in perpetuum concesserunt, coram praesentia abbatis Alberti. Dedit autem domus Balernae Remondo, Johanni, Amandriae et filiis cum filiabus superius nominatis pro dicto dono et pro dicta pace, duodecim libras stephanienses et quicquid jam dicta domus habebat in casale quod est situm in vico judeorum. Hujus rei gestae Willelmus, marescallus de Montemorot est fidejussor pacis et etiam testis. Testes sunt autem Girardus, miles, Salernius, capellanus domni Petri, Richardus Bovez, Girardus Rossez, Hugars, Villermus, tunc prior Balernae, Aymo, monatus de Ledone. Et ut hoc ratum imposterum sit et credibile sigillorum nostrorum munimine praesentem paginam assensu partis utriusque roboravimus. Actum est hoc in claustro Ledonensi, anno ab Incarnatione Domini Mo CCo XXo.